Birgitte Josefsen (V), 2011-02-01:
Når en kvinde bliver gravid, er det heldigvis for de fleste en glædelig begivenhed, som gør både kvinden og den eventuelle partner meget lykkelige.
Desværre sker det også med jævne mellemrum, at en kvinde bliver gravid uønsket, og det sætter den pågældende i en situation, hvor der i løbet af kort tid skal træffes en beslutning om, om et foster skal vælges til eller fra.
Der er ingen tvivl om, at den, der står med en uønsket graviditet, har brug for hjælp, har brug for at vende situationen med nogen.
Jeg synes derfor, det er af største betydning, at der kan tilbydes samtaler til en kvinde, der har en uønsket graviditet.
Derfor er jeg sådan set også tilpas med, at man ude i regionerne har en forpligtelse til at tilbyde støttesamtaler.
Regionerne, det vil typisk sige lægen, skal oplyse kvinden om dennes mulighed for at modtage abortstøttesamtaler, og lægerne skal også tilbyde støttesamtalerne til den abortsøgende kvinde.
I november-december 2009 foretog regionerne en rundspørge i samtlige fem regioner, og det, der kom ud af den rundspørge, var, at man kunne melde tilbage og oplyse, at der er abortstøttesamtaler i offentligt regi i samtlige fem regioner.
Der tilbydes vejledning og støttesamtaler i forbindelse med ønsket om en abort.
Det er jo typisk hos den praktiserende læge, at den her støttesamtale foregår.
I alle fem regioner tilbydes endvidere en vejledning og en støttesamtale på et eller flere af regionernes fødesteder.
Samtalerne varetages typisk af specialuddannede sygeplejersker og læger, og samtalerne foregår både før og efter aborten.
Desuden har de kvinder, der får foretaget en provokeret abort efter 12. svangerskabsuge, mulighed for at blive henvist til en psykologisk behandling, jævnfør bekendtgørelse om tilskud til psykologbehandling i praksissektoren for særlig udsatte grupper.
Jeg synes så, at der, frem for at vi bruger flere ressourcer på det her område, er mere behov for at bruge en større del af vores ressourcer på at tilbyde vejledning, undervisning og oplysning til både mænd og kvinder, specielt til de unge, for at de kan undgå at blive uønsket gravide og undgå at få sexoverførte sygdomme.
Det var også derfor, at alle satspuljepartierne blev enige om at afsætte 73, 2 mio. kr. i perioden 1999-2013 til at fremme seksuel sundhed, herunder med fokus på uønsket graviditet.
Og hvor ville det være dejligt, hvis alle tog den seksuelle sundhed til sig.
Det vil gøre det meget mindre kompliceret for mange af dem, der trods alt kommer til at stå med et traume, når de skal igennem et abortforløb.
Jeg tror ikke, at der er nogen, der kommer igennem et abortforløb uden mentale kvaler.
Og der vil være nogle, der har andre, som de kan vende situationen med, end lige det i offentligt regi at gå hen til en pligtsamtale.
Lad kvinden selv vælge, om hun vil gå det ene eller det andet sted hen.
Det, vi bare skal sikre, er, at mulighederne for at få samtalen er der, og det er de.
Så vi kan ikke støtte det her beslutningsforslag.
Jeg ved jo så også, at uanset om man er stofmisbruger, eller hvordan man lever sit liv, kommer de fleste hen i supermarkedet, hvor kondomerne er placeret lige ved siden af kasseapparatet.
Så det er altså muligt at putte et par stykker i tasken, så man altid har garderet sig.